Aulestad
Store norske leksikon,Geografi,Norges geografi,Innlandet,Gausdal
Aulestad er en gård i Gausdal kommune, i Follebu, beliggende cirka 18 kilometer nord for Lillehammer. Gården var Karoline og Bjørnstjerne Bjørnsons hjem.
Historikk Bjørnstjerne Bjørnson kjøpte gården i 1874 for 16 000 spesidaler. Av gårdens samlede areal på 2000 dekar var 150 dekar dyrket mark. Takket være Karoline Bjørnsons innsikt og interesse ble den gamle hovedbygningen fra omkring 1800 betydelig forandret og forbedret, blant annet med veranda som omgir første etasje på tre kanter. Hovedbygningen ble «nasjonaleiendom». Den ble fredet i 1923 og statseid museum i 1926. Selve gården tilhører fortsatt familien Bjørnson. Fra 1965 ble ledelsen av Aulestad underlagt De Sandvigske samlinger på Lillehammer, Maihaugen. Miljøet er så vidt mulig bevart uforandret fra Bjørnsons tid. To tidligere gjesterom er omgjort til utstillingsværelser med en rekke Bjørnson-minner: manuskripter, hilsener, takkeadresser, fotografier med mer. Ellers rommer Aulestad samlinger av skulptur og malerier av norske og utenlandske kunstnere, sølvtøy, krystall og annet – for en stor del gaver til Bjørnson. Samlingene omfatter cirka 3000 gjenstander. Les mer i Store norske leksikon Gausdal Eksterne lenker Nettstedet til Aulestad Litteratur Bjørnson, Else: Aulestad: Karoline og Bjørnstjerne Bjørnsons hjem, 1957. Les boka  Langeland, Knut: Hageliv på Aulestad, 2002, isbn 82-529-2621-5. Finn boka  Ågotnes, Jakob E.: I Bjørnstjernes hus, 1992, isbn 82-7201-181-6. Les boka Kart 